Må dekke forsikringsselskapets søk med miniubåt

I stedet for millionpluss på kontoen skylder de nå to millioner og må sone ett år i fengsel.

Da luksusbåten ble hevet viste det seg at den var senket med vilje. Jack Frostad, if skadeforsikring

25. apr. 2012 00:10 Sist oppdatert 25. april 2012

To menn fra Sarpsborg trodde de hadde en vanntett plan da de i påsken 2010 senket en Sunseeker Manhattan på 106 meters dyp utenfor Hvaler i Østfold.

De hadde kjøpt båten som restaureringsobjekt i Cannes, og frakten den på trailer til Strømstad før den skulle slepes den siste biten hjem til Østfold.

— Ikke toll-tull

Grunnen til at luksusbåten ikke kunne kjøres helt hjem til Sarpsborg på bil var at sjansen for å måtte betale toll nok var større om den sto på en lastebil over Svinesund enn hang i et slepetau rundt Hvaler.

De to er senere dømt for denne moms- og avgiftsunndragelsen.

For å være på den sikre siden doblet de to særpingene forsikringspremien dagen før slepet.

Så da båten «plutselig» tok inn vann og brått sank, risikerte If skadeforsikring å måtte punge ut med over to millioner kroner for den sunkne skjønnheten.

- Døde mobiler

Til politiet forklarte de to rederne at de var forfulgt av uhell:

Begge hadde flatt batteri på mobiltelefonene slik at de ikke fikk varslet redningsskøyta «Horn Flyer» i Skjærhalden om at slepet var i ferd med å synke før det var for sent.

— Vi har ingen anelse om hvorfor den sank. Vi gjorde det i alle fall ikke med vilje, sa de to til VG 19. mai i fjor, dagen etter vraket var hevet.

- Fattet mistanke

For forsikringsselskapet if var det litt for mange tilfeldigheter som ikke stemte.

Derfor brukte de drøyt en halv million kroner på en miniubåt og tre kranlektere som hevet den fordums luksusbåten opp fra dypet.

Og mistanken ble bekreftet:

Da båten ble undersøkt viste det seg at bunnventilen sto åpen, at kjølevannsslangen var saget tvers av, eksosslangen kappet, og at ni vinduer og luker sto i åpen posisjon.

- Forkastet anke

I Fredrikstad tingrett ble de to i fjor høst dømt til ett års fengsel, og til å dekke Ifs utgifter med 659.000 kroner.

Begge anket, men mandag kom Borgarting lagmannsrett til at saken ble avvist, slik at dommen blir stående:

— Dette er den største enkeltoperasjonen vi har hatt noen gang. Vi vil vise potensielle båtsvindlere at vi går svært langt for å oppklare mistenkelige saker. Vi tror det vil virke avskrekkende på andre som kan tenke slike tanker, sier informasjonsdirektør Jack Frostad i If Skadeforsikring til Aftenposten.no.

- Ikke trodd

De dømte er henholdsvis 50 og 34 år gamle.

Da eldstemann nok skjønte at de risikerte å bli dømt, forsøkte hans advokat Ole Rickhard Holm-Olsen seg med at hans klient ikke skjønte at yngstemann kom til å senke båten bak hans rygg.

Heller ikke denne teorien førte til fornyet behandling i lagmannsretten.

Omfanget av forsikringssvindel er usikkert, men ti prosent er brukt som anslag.

I så fall betyr det at norske båteiere urettmessig får utbetalt mellom 40 og 50 millioner kroner i året.